Ida Melbo Øystese

Ida Melbo Øystese (født 1968 i Haugesund) er en norsk jurist. Hun er fra 2023 utnevnt til politimester i Oslo politidistrikt. Øystese er oppvokst i Odda og bor i Drøbak.

Hun er utdannet jurist fra Universitetet i Bergen og har dessuten utdanning i ledelse, krisehåndtering og beredskap fra Forsvarets høgskole og Politihøgskolen. I 1994 begynte hun som advokatfullmektig i Fredrikstad, og i 1995 ble hun politifullmektig i Fredrikstad politidistrikt. Hun har vært politijurist og hatt lederstillinger i Moss politidistrikt, Østfold politidistrikt og Follo politidistrikt i perioden 2000-2013, med unntak av 2006 da hun var dommerfullmektig i Moss Tingrett. Øystese har vært personlig rådgiver for tidligere politidirektør Odd Reidar Humlegård. Hun var visepolitimester i Vest politidistrikt fra 2017 til 2019 og deretter politimester i Øst politidistrikt.

Øystese har frontet et nasjonalt arbeid om hvordan politiet i større grad skal lytte til innbyggerne og deres behov for å skape bedre polititjenester.

Som konstituert politimester i Øst politidistrikt gikk hun i 2019 offentlig ut mot avkriminalisering av befatning med rusmidler til eget bruk, en ordning som senere inngikk i lovforslaget om rusreform under Erna Solbergs regjering i 2021, men ble nedstemt i Stortinget. Øystese uttalte å ha meldt seg ut av av Norsk Narkotikapolitiforening omkring årsskiftet mellom 2020 og 2021.

Referanser  

Norske politimestere
Norske jurister